Gedagte vir die dag: Dien Hom voluitFoto: JacsonDavid/pixabay.com Al die deelnemers pas absolute selfdissipline toe. Húlle doen dit om ’n prys te wen wat heel gou sal vergaan. Maar óns doen dit vir ’n ewige prys. (1 Korintiërs 9:25) Geestelike dissiplines (soos gebed, Bybelstudie en lofprysing) beïnvloed jou fisiese lewe, en fisiese dissiplines (soos oefening, goeie voeding en higiëne) beïnvloed weer jou geestelike lewe. Geestelike oefening behoort net so sinvol en uitdagend soos fisiese oefening te wees. Maar onthou, die voordele van geestelike fiksheid duur vir altyd, terwyl fisiese fiksheid net hou so lank as wat jou liggaam hou. Kennis van die ewigdurende voordele van geestelike oefening behoort jou te motiveer om jou fisiese en geestelike gesondheid in ’n sinvolle balans te hou en om ’n dinamiese verhouding met jou Skepper te handhaaf. Laat jou fisiese en geestelike gesondheid jou toe om God na die beste van jou vermoë te dien?